Predkladacia správa

	Návrh štatútu Národného bezpečnostného úradu sa predkladá na rokovanie vlády Slovenskej republiky na základe uznesenia vlády SR č. 651 z 11. júla 2001, ktorým bolo uložené riaditeľovi Národného bezpečnostného úradu predložiť na rokovanie vlády návrh štatútu Národného bezpečnostného úradu do 30. septembra 2001. 
	Dňa 19. septembra 2001 riaditeľ Národného bezpečnostného úradu listom č. p. NBÚ-25/2001 žiadal predsedu vlády Slovenskej republiky o posunutie termínu predloženia návrhu štatútu na rokovanie vlády z dôvodov problémov súvisiacich so zabezpečením sídla úradu       a personálneho a materiálneho vybudovania  úradu, ktoré znemožňovali riadny chod ako aj  plnenie úloh úradu. 
	Dňa 2. októbra 2001 bol Národnému bezpečnostnému úradu doručený list predsedu vlády Slovenskej republiky, ktorým nebolo požiadavke na posunutie termínu vyhovené.
	Vzhľadom na prioritu, za ktorú Národný bezpečnostný úrad v tomto čase považoval najmä vypracovanie a schválenie najdôležitejších vykonávacích predpisov zákona                   č. 241/2001 Z. z. o ochrane utajovaných skutočností a o zmene a doplnení niektorých zákonov, predkladá sa návrh štatútu Národného bezpečnostného úradu na rokovanie vlády SR v neskoršom termíne ako ukladá  citované uznesenie vlády.
	Účelom predloženého návrhu je na základe zákonov a ostatných všeobecných záväzných právnych predpisov vymedziť pôsobnosť a úlohy Národného bezpečnostného úradu, ustanoviť zásady jeho vnútornej organizácie ako aj vzťahy navonok.
	Návrh štatútu v súlade s prevzatými záväzkami v rámci plnenia Akčného plánu pre členstvo v NATO svojim obsahom postihuje „pro futuro“ aj úlohy bezpečnostného orgánu krajiny, zodpovedného za priemyselnú bezpečnostnú politiku v súlade s dokumentom NATO „Bezpečnosť v rámci organizácie Severoatlantickej zmluvy“ s označením C-M(55)15 Final.
	Návrh štatútu Národného bezpečnostného úradu je popri zákone č. 241/2001 Z. z., ale aj ostatných zákonoch upravujúcich činnosť ústredných orgánov štátnej správy, východiskovým dokumentom pre vytvorenie vnútornej organizačnej štruktúry Národného bezpečnostného úradu, schopnej plniť ustanovené úlohy. 
	Návrh štatútu Národného bezpečnostného úradu bol predložený na zaujatie stanoviska podpredsedom vlády, ministrom, vedúcemu Úradu vlády a generálnemu prokurátorovi Slovenskej republiky. Zásadné pripomienky oslovených subjektov boli do návrhu zapracované v plnom rozsahu tak, ako to je uvedené vo vyhodnotení pripomienkového konania.
	Návrh štatútu Národného bezpečnostného úradu sa predkladá na rokovanie vlády bez rozporov.